Carter maak sy terugkeer in klubwedstryd | Netwerk24
02 Julie 2020 16:30
Die gewese All Black-losskakel Dan Carter onlangs by 'n Blues-oefening in Auckland in aksie. Foto: Getty Images
Hy keer terug na Canterbury, waar hy jare lank vir die Crusaders gespeel het. Hy sal daar vir sy ou klubspan, Southbridge, uitdraf.
Die 38-jarige Carter, wat sy hele loopbaan in Nieu-Seeland vir die Crusaders beroepsrugby gespeel het, het hom onlangs by die Blues in Auckland aangesluit. Talle ondersteuners van die Crusaders het dit as hoogverraad gesien.
Carter was egter nie fiks genoeg om sommer dadelik vir die Blues te speel in die Aotearoa-reeks nie en wil nou eers sy fiksheid in 'n klubwedstryd bewys.
Ek hoop om die blou-en-wit trui van Southbridge aan te trek.
"Dit is die plan," het Carter Donderdag aan Nieu-Seeland se Newshub gesê. "Ek hoop om die blou-en-wit trui van Southbridge aan te trek."
Carter het in die klein, plattelandse omgewing van Southbridge, suid van Christchurch, grootgeword, en het onlangs meer as N$13 000 (sowat R143 000) vir die klub ingesamel deur een van sy All Black-truie te laat opveil.
Hy het by die Blues aangesluit ná tydperke in Frankryk en Japan, maar het nog nie sedert Februarie gespeel nie, nadat Japan se Topliga gekanselleer is weens die koronavirus-pandemie.
Hy het in die laaste 18 maande bitter min gespeel nadat hy 'n nekoperasie in 2019 ondergaan het.
Sy terugkeer dié naweek kan die weg baan om sy debuut vir die Blues teen die Crusaders in Christchurch te maak op 11 Julie.
"Die laaste drie weke het ek intensief geoefen, kontak-oefeninge gedoen en my selfvertroue begin herwin. 'n Bietjie klubrugby glo ek sal my goed doen.